KOMISIJOS ĮGYVENDINIMO REGLAMENTAS (ES) 2023/121

2023 m. sausio 17 d.

kuriuo iš dalies keičiamas ir ištaisomas Įgyvendinimo reglamentas (ES) 2021/1165, kuriuo leidžiama ekologinėje gamyboje naudoti tam tikrus produktus ir medžiagas ir sudaromi jų sąrašai

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 24 straipsnio 9 dalį,

kadangi:

(1) laikydamosi Reglamento (ES) 2018/848 24 straipsnio 7 dalyje nustatytos tvarkos, valstybės narės kitoms valstybėms narėms ir Komisijai pateikė su tam tikromis medžiagomis susijusius dokumentus, kad jas būtų leista naudoti ir kad jos būtų įtrauktos į Komisijos įgyvendinimo reglamento (ES) 2021/1165 (2) I, II, III ir V priedus. Tuos dokumentus išnagrinėjo Konsultacinė ekologinės gamybos ekspertų grupė (EGTOP) ir Komisija;

(2) savo rekomendacijose dėl veikliųjų medžiagų, kurių yra augalų apsaugos produktuose (3), EGTOP rekomendavo, kad medžiaga talkas E553b būtų pridėta prie pagrindinių medžiagų, kurias leidžiama naudoti ekologinėje gamyboje. EGTOP taip pat rekomendavo prie nedidelės rizikos veikliųjų medžiagų, kurios naudojamos ūkininkaujant ekologiškai, pridėti: i) ABE-IT 56, jei jis nėra gaunamas nei iš GMO padermių, nei naudojant GMO kilmės auginimo terpes, ii) geležies pirofosfatą ir iii) saldžiųjų baltažieddžių lubinų (Lupinus albus) daigintų sėklų vandeninį ekstraktą. Todėl šias medžiagas turėtų būti leista naudoti;

(3) EGTOP taip pat rekomendavo leisti naudoti deltametriną spąstuose su tam tikrais atraktantais Rhagoletis completa naikinti. Todėl deltametriną turėtų būti leidžiama naudoti laikantis konkrečių sąlygų ir apribojimų;

(4) remiantis EGTOP rekomendacijomis dėl trąšų, dirvožemio gerinimo priemonių ir maisto medžiagų (3), turėtų būti leidžiama naudoti šias medžiagas: i) išgautą struvitą ir nusodintas fosfato druskas, jei jie atitinka Europos Parlamento ir Tarybos reglamente (ES) 2019/1009 (4) nustatytus reikalavimus ir jei kaip žaliava naudojamas gyvūnų mėšlas nėra gautas pramoniniuose ūkiuose, ii) gamtinės kilmės kalio chloridą ir iii) natrio nitratą, naudojamą dumbliams auginti sausumoje esančiose uždarose sistemose;

(5) remiantis EGTOP rekomendacijomis dėl pašarų (5), turėtų būti leidžiama naudoti šias medžiagas: i) monodikalcio fosfatą, naudojamą kaip mineralinės kilmės pašarinė žaliava, ii) be gautų iš Saccharomyces cerevisiae arba Saccharomyces carlsbergensis, visas leidžiamas naudoti mieles ir mielių produktus, naudojamus kaip pašarinės žaliavos, iii) ksantano dervą, naudojamą kaip technologinis pašarų priedas ir priklausančią funkcinei grupei „Emulsikliai, stabilizatoriai, tirštikliai ir standikliai“, iv) ilitą, montmorilonitą, kaolinitą ir sepiolitinį molį, naudojamus kaip technologiniai pašarų priedai ir priklausančius funkcinei grupei „Rišamosios medžiagos ir birumą gerinančios medžiagos“, ir v) bentonitą, naudojamą kaip technologinis pašarų priedas ir priklausantį naujai funkcinei grupei „Pašarų užteršimo mikotoksinais mažinimo medžiagos“;

(6) remiantis kita EGTOP rekomendacija dėl pašarų (6), šiuo metu Įgyvendinimo reglamentu (ES) 2021/1165 bevandenį betainą leidžiama naudoti tik monogastriniams gyvūnams. Tačiau EGTOP rekomendacijoje remtasi dokumentais, susijusiais su bevandenio betaino kaip naminiams paukščiams, kiaulėms ir žuvims skirto maistinio priedo naudojimu. Todėl turėtų būti suteiktas leidimas bevandenį betainą naudoti ir žuvų pašarams;

(7) remiantis EGTOP rekomendacijomis dėl gyvūnų augintinių ėdalo (5), turėtų būti leidžiama naudoti šias medžiagas: i) pentanatrio trifosfatą (STPP) ir dinatrio divandenilio difosfatą (SAPP), naudojamus kaip mineralinės kilmės pašarinės žaliavos, ii) karageniną, iii) saldžiųjų ceratonijų dervą, jei ji gauta skrudinimo būdu, iv) akacijos dervą (gumiarabiką), naudojamą kaip stingdiklis ir (arba) emulsiklis, v) tauriną, naudojamą kaip katėms ir šunims skirtas maistinis priedas, ir vi) amonio chloridą, naudojamą kaip katėms skirtas zootechninis priedas;

(8) remiantis EGTOP rekomendacijomis dėl maisto (5), turėtų būti leidžiama naudoti šias medžiagas: i) silicio dioksidą, naudojamą kaip kakavos miltelių birumą gerinanti medžiaga gėrimų pilstymo automatuose, ir ii) garpijaus ekstraktą ir apynių ekstraktą kaip antimikrobines medžiagas gaminant augalinius maisto produktus;

(9) Reglamente (ES) 2021/1165 nustatyta, kad gelano dervą nuo 2023 m. sausio 1 d. leidžiama naudoti tik jei ji ekologinės gamybos. Tačiau ekologinės gamybos gelano dervos kiekis nepakankamas. Kad veiklos vykdytojai galėtų tęsti maisto gamybą, to reikalavimo taikymas turėtų būti atidėtas;

(10) pupenių derva E 412 į Įgyvendinimo reglamento (ES) 2021/1165 III priedo B dalį įtraukta prie technologinių priedų kaip rišamoji medžiaga ir birumą gerinanti medžiaga. Tačiau Europos Sąjungos pašarų priedų registre ji nurodyta prie emulsiklių, stabilizatorių, tirštiklių ir stingdiklių. Ta klaida turi būti ištaisyta;

(11) Komisijos reglamente (EB) Nr. 889/2008 (7) talką E 553b leista naudoti kaip maisto priedą augalinės kilmės maisto produktuose. Šis naudojimo būdas nebuvo įtrauktas į Įgyvendinimo reglamento (ES) 2021/1165 V priedą. Ta klaida turi būti ištaisyta;

(12) todėl Įgyvendinimo reglamentas (ES) 2021/1165 turėtų būti atitinkamai iš dalies pakeistas ir ištaisytas;

(13) įtraukiant talką E 553b kaip maisto priedą jo naudojimas per klaidą buvo apribotas, o kai kurie ekologinės gamybos veiklos vykdytojai galbūt jį kaip maisto priedą toliau naudojo augalinės kilmės maisto produktuose. Todėl ta klaida turėtų būti ištaisyta atgaline data nuo Įgyvendinimo reglamento (ES) 2021/1165 taikymo pradžios dienos;

(14) šiame reglamente nustatytos priemonės atitinka Ekologinės gamybos komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2021/1165 pakeitimai Įgyvendinimo reglamentas (ES) 2021/1165 iš dalies keičiamas taip: 1) I priedas iš dalies keičiamas pagal šio reglamento I priedą; 2) II priedas iš dalies keičiamas pagal šio reglamento II priedą; 3) III priedas iš dalies keičiamas pagal šio reglamento III priedą; 4) V priedas iš dalies keičiamas pagal šio reglamento IV priedą.

2 straipsnis Įgyvendinimo reglamento (ES) 2021/1165 ištaisymas Įgyvendinimo reglamentas (ES) 2021/1165 ištaisomas taip: 1) III priedo B dalies 1 punktas („Technologiniai priedai“) ištaisomas taip: a) c punktas papildomas šiuo įrašu: „E412 Pupenių derva“ b) d punkte įrašas „E 412 Pupenių derva“ išbraukiamas; 2) V priedo A dalies A1 skirsnyje („Maisto priedai, įskaitant nešiklius“) įrašas „E 553b Talkas“ pakeičiamas taip: „E 553b Talkas augaliniai produktai dešros iš mėsos dešrų iš mėsos atveju – tik paviršiui apdoroti“

3 straipsnis Įsigaliojimas ir taikymas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 2 straipsnio 2 dalis taikoma nuo 2021 m. rugpjūčio 5 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 17 d. Komisijos vardu Pirmininkė Ursula VON DER LEYEN

(1) OL L 150, 2018 6 14, p. 1.

(2) 2021 m. liepos 15 d. Komisijos įgyvendinimo reglamentas (ES) 2021/1165, kuriuo leidžiama ekologinėje gamyboje naudoti tam tikrus produktus ir medžiagas ir sudaromi jų sąrašai (OL L 253, 2021 7 16, p. 13–48).

(3) EGTOP ataskaitos „Final report on Fertilisers IV and Plant Protection Products VI“; „Final report on Plant Protection Products VII and Fertilisers V“: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(4) 2019 m. birželio 5 d. Europos Parlamento ir Tarybos reglamentas (ES) 2019/1009, kuriuo nustatomos ES tręšiamųjų produktų tiekimo rinkai taisyklės ir iš dalies keičiami reglamentai (EB) Nr. 1069/2009 ir (EB) Nr. 1107/2009 ir panaikinamas reglamentas (EB) Nr. 2003/2003 (OL L 170, 2019 6 25, p. 1).

(5) EGTOP galutinės ataskaitos „Final report on Food VII and Feed V“ ir „Final report on Feed (VI) and Pet food (I)“: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(6) EGTOP galutinė ataskaita „Feed III/Food V Report“: https://agriculture.ec.europa.eu/farming/organic-farming/co-operation-and-expert-advice/egtop-reports_en.

(7) 2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).